ജനവിധിയെ എങ്കിലും മാനിക്കണം മാദ്ധ്യമങ്ങക്കെതിരെ രൂക്ഷ വിമര്ശനവുമായി വി ശിവന്കുട്ടി തിരുവനന്തപുരം: മാദ്ധ്യമങ്ങള്ക്കെതിരെ രൂക്ഷ വിമര്ശനവുമായി വിദ്യാഭ്യാസ മന്ത്രി വി ശിവന്കുട്ടി. ഉത്തരേന്ത്യന് ഖാപ്പ് പഞ്ചായത്ത് മാതൃകയില് ചില മാദ്ധ്യമ ജഡ്ജിമാര് സിംഹാസന പുറത്തേറി ആളുകളെ എറിഞ്ഞു കൊല്ലാനും തീക്കൊളുത്താനുമൊക്കെ ആക്രോശിക്കുമെന്ന് അദ്ദേഹം വിമര്ശിച്ചു. മാദ്ധ്യമ മേഖലയിലെ ചില അനാവശ്യ പ്രവണതകളെ കുറിച്ചായിരുന്നു അദ്ദേഹത്തിന്റെ പരാമര്ശങ്ങള്. ആ ആക്രോശം ജനം കേട്ടിരുന്നേല് രണ്ടാം പിണറായി സര്ക്കാര് ഉണ്ടാകുമായിരുന്നില്ല. ഒന്നിനേയും മാനിക്കുന്നില്ലെങ്കില് ജനവിധിയെ എങ്കിലും മാനിക്കണം. ഓട് പൊളിച്ചിറങ്ങി വന്നവരല്ല ഞങ്ങള്. ജനം വോട്ട് ചെയ്ത് വിജയിപ്പിച്ചവരാണ്. വിധിക്കാനും വിചാരണ നടത്താനും ഈ നാട്ടില് നീതിയും നിയമവുമുണ്ട്. കോടതികള് ഉണ്ട്. അതിന് ചില ഖാപ്പ് മാദ്ധ്യമ കോടതികള് വേണ്ടെന്ന് അദ്ദേഹം പറഞ്ഞു. ഒന്നോര്ക്കുന്നത് നന്നായിരിക്കും. കേരളത്തിലെ ജനം ഇതെല്ലാം കാണുന്നും കേള്ക്കുന്നുമുണ്ട്. ബാര്ക്കിന്റെ ഏതാനും മീറ്ററില് ഏതാനും പേര് കാണുന്നുണ്ട് എന്ന കണക്കു നിരത്തുന്നവര്ക്ക് എതിരാണ് ജനവിധി. വിചാരണ ചെയ്യാന് നിങ്ങള്ക്കാര് അവകാശം തന്നു എന്ന് ചോദിച്ചതിനാണ് ഒരു മാധ്യമ പ്രവര്ത്തകനെതിരെ കേസ് കൊടുത്തിരിക്കുന്നതെന്നും അദ്ദേഹം വ്യക്തമാക്കി. പൊതുമണ്ഡലത്തില് ഉള്ളവരെ അധിക്ഷേപിക്കുന്ന നടപടി കുറച്ചു കാലമായി ഉണ്ട്. ആളുകളുടെ മേല് കരിവാരി തേക്കുന്ന ഏര്പ്പാടിന് പിന്തുണ ഇല്ല എന്ന് സ്ഥാപനവുമായി ബന്ധപ്പെട്ടവര് ഫോണില് അറിയിച്ചിട്ടുണ്ട്. ഒരു കാര്യം വ്യക്തമാക്കാം,കോട്ടിട്ട ചില സാറന്മാര് വിചാരിച്ചാലൊന്നും ഈ നാട്ടിലെ പുരോഗമന പ്രസ്ഥാനങ്ങളുടെ വളര്ച്ച തടയാനാവില്ല. അത് കാലം തെളിയിച്ചതാണെന്നും അദ്ദേഹം കൂട്ടിച്ചേര്ത്തു.